फाड़क बन्द होई गेदे हे, अन्दरै-बाहरै दे लोकें गी औने जाने दी मनाई होई गेदी ही। नग्गरे दी लोकाई थोड़ी नेई बदी गेई ही पर इन्नी नईं ही जिन्दे करी नाजे दी चिन्ता करनी पवै। फी बी दों दिने च नाजे दे भा चढ़ी गे। दूना मुल्ल होई गेआ। बपारी लोक मत्थै पर हत्थ मारी-मारियै, मुण्डी ल्हाई-ल्हाइयै आखदे हे सारा बपार चौपड़ होई गेआ ऐ। उन्दा मन अन्दरो-अन्दरी फसोई पेदा हा, चलदा रवै दो चार महीने इयै नेआ घेरा तां इक-इक दे सौ-सौ ते कुतै नईं गेदे। ते जेकर वैरी जित्ती गै गेआ तां नाज ते कपड़े दी लोड़ उसी बी पौनी ऐ, मता सस्ता बी खरीदग तां दूने बनने च ते कसर नेईं लग्गनी।